b'\n_START_ARTICLE_\nTurandot (opera)\n_START_SECTION_\nVsebina\n_START_PARAGRAPH_\nZgodba se dogaja v starih \xc4\x8dasih na Kitajskem._NEWLINE_Kitajsko princeso Lo-u-ling so nasilno odvedli in jo umorili. Njena pravnukinja, naslednica princesa Turandot, ho\xc4\x8de ma\xc5\xa1\xc4\x8devati svojo prednico, zato se no\xc4\x8de vdati mo\xc5\xa1kemu in se izogiba poskusom, da bi jo poro\xc4\x8dili. Vsakdo, ki se poteguje za njeno roko, mora re\xc5\xa1iti uganke, ki mu jih zastavi; \xc4\x8de jih ne re\xc5\xa1i, ga doleti smrt. Na ta na\xc4\x8din se je iznebila \xc5\xa1e vseh snubcev.\n_START_SECTION_\nPrvo dejanje\n_START_PARAGRAPH_\nObzidje vijoletnega mesta._NEWLINE_Na kolih so nasajene glave usmr\xc4\x8denih. Mandarin razgla\xc5\xa1a narodu, da bo \xc4\x8dista Turandot poro\xc4\x8dila le tistega mo\xc5\xbea kraljevske krvi, ki bo re\xc5\xa1il tri uganke, ki mu jih bo zastavila sama. Kdor ne bo re\xc5\xa1il ugank, pride rablju v roke. Mladi perzijski princ mora ravnokar umreti, ker ni re\xc5\xa1il ugank. Ljudstvo navdu\xc5\xa1eno in hrupno odobrava te ukaze in se poda proti cesarskemu gradu, da bi priklicalo rablje. Stra\xc5\xbee delajo red in v tem spopadu pade stari Timur, s prestola pahnjeni kralj Tatarov, na tla. Mlada su\xc5\xbenja Liu kli\xc4\x8de na pomo\xc4\x8d, da bi ga dvignili; tu prite\xc4\x8de Kalaf in spozna svojega o\xc4\x8deta. Oba morata ostati nespoznana, ker jih zasledujejo uzurpatorji prestola. Kalaf vpra\xc5\xa1a Liu, zakaj deli siroma\xc5\xa1tvo starega Timurja. Ker si se mi neko\xc4\x8d v gradu nasmehljal, mu odgovori. Ljudstvo pri\xc4\x8dne spet klicati rablje. Ko vzide mesec, pride sprevod, ki spremlja mladega perzijskega princa na mori\xc5\xa1\xc4\x8de. Mno\xc5\xbeico obide ob pogledu na princa usmiljenje in pri\xc4\x8dne klicati Turandot, naj ga pomilosti. Turandot se prika\xc5\xbee in odkloni pomilo\xc5\xa1\xc4\x8denje. Kalaf jo ugleda, njena lepota ga omami. Brez pomisleka sko\xc4\x8di h gongu, da bi udaril trikrat, kar pomeni, da snubi Turandot. Vsa svarila ne pomagajo: o\xc4\x8detove pro\xc5\xa1nje, plaha beseda male Liu, zadnji vzdih umirajo\xc4\x8dega princa, trije komi\xc4\x8dni ministri Ping, Pang in Pong in tudi rabelj, ki je ravnokar pri\xc5\xa1el z odrezano prin\xc4\x8devo glavo, ga ne morejo odvrniti od nevarne snubitve. Pijan ljubezni udari na gong in se vda v svojo usodo.\n_START_SECTION_\n1. slika.\n_START_PARAGRAPH_\nV paviljonu se zbero ministri Ping, Pang in Pong, da bi se dogovorili o pripravah za bli\xc5\xbenje dogodke. Modrujejo in razpravljajo o vsem mogo\xc4\x8dem. Zaradi grozovitih ugank princese Turandot imajo ob\xc4\x8dutek, da so ministri rablja in ne Kitajske. Hrepenijo po mirnem domu in molijo, da bi sre\xc4\x8den ugankar prinesel re\xc5\xa1itev Kitajski. V pala\xc4\x8di nastane hru\xc5\xa1\xc4\x8d. Slavnost se pri\xc4\x8dne.\n_START_SECTION_\n2. slika.\n_START_PARAGRAPH_\nV gradu. Ljudstvo prihaja. Osem mandarinov \xe2\x80\x94 modrijanov prinese zape\xc4\x8datene zvitke z re\xc5\xa1itvami ugank. Tudi ministri Ping, Pang in Pong pridejo. Cesar Altoum sedi na prestolu. Preve\xc4\x8d mu je \xc5\xbee krvi in umorov, zato ho\xc4\x8de, da bi od\xc5\xa1el Kalaf in si ohranil \xc5\xbeivljenje. Ni\xc4\x8d ne pomaga. Turandot razlo\xc5\xbei vzroke svojega dejanja. Njeno juna\xc5\xa1ko pradedinjo Lo-u-ling je neko\xc4\x8d odpeljal neznanec in jo umoril. Njo ho\xc4\x8de ma\xc5\xa1\xc4\x8devati, zato se ne bo vdala mo\xc5\xa1kemu in zato morajo umreti njeni snubci. Kalaf pa \xc5\xbeeli kljub vsemu re\xc5\xa1iti uganke, kar se mu tudi posre\xc4\x8di. Turandot je premagana, vendar prosi in roti cesarja Altouma, da je ne bi predal tujcu. Kalaf pravi, da jo ho\xc4\x8de vzeti samo ljube\xc4\x8do in tvega \xc5\xa1e enkrat svoje \xc5\xbeivljenje s tem, da ji da svojo uganko: \xc4\x8de Turandot do naslednjega jutra ugane oziroma izve njegovo ime, potem rad umre. Cesar in vsi ostali \xc5\xbeelijo, da bi ostal neznanec zmagovalec.\n_START_SECTION_\n1. slika.\n_START_PARAGRAPH_\nNo\xc4\x8d. V grajskem vrtu. Sli\xc5\xa1ijo se glasovi glasnikov:\xc2\xa0\xc2\xbbTo no\xc4\x8d naj v Pekingu nih\xc4\x8de ne spava! Pod smrtno kaznijo naj se neznan\xc4\x8devo ime takoj prijavi. Kalaf je na stopnicah paviljona in \xc4\x8daka poln upanja na jutranjo zarjo, ki mu prinese polno zmago. Ping, Pang in Pong, katerih \xc5\xbeivljenje je tudi ogro\xc5\xbeeno, sku\xc5\xa1ajo podkupiti Kalafa z lepimi deklicami, bogastvom in s \xc4\x8dastjo, slednji\xc4\x8d pa mu grozijo z bodali, da bi izdal svoje ime in nato pobegnil. Kalaf ho\xc4\x8de Turandot za vsako ceno. Biri\xc4\x8di pripeljejo Timurja in Liu, da bi od njih izvedeli skrivnost. Pokli\xc4\x8dejo Turandot, ki zahteva od Timurja, da spregovori in pove neznan\xc4\x8devo ime. Timur mol\xc4\x8di, tudi potem ko ga zve\xc5\xbeejo. Liu zakri\xc4\x8di, da ona edina ve neznan\xc4\x8devo ime, ampak da ga ne bo izdala. Turandot uka\xc5\xbee zvezati Kalafa. Ping uka\xc5\xbee mu\xc4\x8diti Liu, da zakri\xc4\x8di in pade v nezavest. Turandot odredi, naj se Liu odve\xc5\xbee in ko se spet zave, jo vpra\xc5\xa1a, kdo ji daje toliko poguma. Liu odgovori, da je to ljubezen. Ko ho\xc4\x8de rabelj nadaljevati z mu\xc4\x8denjem, si Liu zabode bodalo v srce in izdihne, Timur je pretresen do dna du\xc5\xa1e in napoveduje ma\xc5\xa1\xc4\x8devanje nedol\xc5\xbene du\xc5\xa1e. Vsi so ganjeni. Njeno telo odnesejo in vse sledi \xc5\xbealnemu sprevodu. Kalaf raztrga Turandot paj\xc4\x8dolan. V za\xc4\x8detku se ona zna Kalafa ubraniti, ta pa jo potegne v svoje naro\xc4\x8dje in obsuje s poljubi. Njena trdosr\xc4\x8dnost je premagana. Turandot prosi in jo\xc4\x8de in prizna Kalafu, da ga je \xc5\xbee ob prvem sre\xc4\x8danju vzljubila in zasovra\xc5\xbeila. Strah je \xc4\x8dutila pred zmago in porazom. Sedaj lahko odide Kalaf, ponosen s svojo skrivnostjo. V prekipevajo\xc4\x8dih ob\xc4\x8dutkih pa Kalaf pove, kdo je. V Turandot vzkipi ponos zmage in Kalafovo \xc5\xbeivljenje je spet v njenih rokah; zvedela je za njegovo ime \xc5\xa1e pred vzhodom sonca.'